CELEX: 32016D0715(01)
Language: lt
Date: 1466121600000
Title: 2016 m. birželio 17 d. Komisijos sprendimas, kuriuo įsteigiama aukšto lygio informacinių sistemų ir sąveikumo ekspertų grupė

15.7.2016   
            
            
               LT
            
            
               Europos Sąjungos oficialusis leidinys
            
            
               C 257/3
            
         KOMISIJOS SPRENDIMAS
   2016 m. birželio 17 d.
   kuriuo įsteigiama aukšto lygio informacinių sistemų ir sąveikumo ekspertų grupė
   (2016/C 257/03)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               siekiant gerinti su sienų kontrole ir saugumu susijusių Sąjungos duomenų tvarkymo sistemos struktūrą, visų pirma šalinant esamus informacinių sistemų trūkumus ir informacijos spragas Sąjungos lygmeniu, pagal Komisijos komunikatą Europos Parlamentui ir Tarybai „Patikimesnės ir pažangesnės sienų ir saugumo informacinės sistemos“ (1), Komisijai reikia pasitelkti aukšto lygio ekspertus bei jų žinias ir sukurti patariamąjį organą;
            
         
               (2)
            
            
               todėl būtina įsteigti aukšto lygio informacinių sistemų ir sąveikumo ekspertų grupę ir apibrėžti jos užduotis bei struktūrą;
            
         
               (3)
            
            
               grupė turėtų padėti plėtoti bendrą strategiją, kaip gerinti duomenų valdymo veiksmingumą ir efektyvumą Sąjungoje, visapusiškai atsižvelgdama į duomenų apsaugos reikalavimus, kad būtų geriau saugomos Sąjungos išorės sienos ir didinamas vidaus saugumas; grupė turėtų laikytis plataus ir visapusiško požiūrio į sienų valdymą ir teisėsaugą, atsižvelgs į atitinkamus muitinių vaidmenis, atsakomybę ir sistemas;
            
         
               (4)
            
            
               grupė turėtų būti sudaryta iš valstybių narių kompetentingų institucijų, Europos Sąjungai nepriklausančių asocijuotųjų Šengeno erdvės narių kompetentingų institucijų, didelės apimties IT sistemų laisvės, saugumo ir teisingumo erdvėje operacijų valdymo Europos agentūros (eu-LISA), Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (FRONTEX), Europos Sąjungos pagrindinių teisių agentūros (FRA), Europos prieglobsčio paramos biuro (EASO), Europos policijos biuro (Europolo) ir kovos su terorizmu koordinatoriaus (COSI);
            
         
               (5)
            
            
               turėtų būti nustatytos grupės nariams taikomos informacijos atskleidimo taisyklės;
            
         
               (6)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (2);
            
         
               (7)
            
            
               šis sprendimas turėtų būti taikomas iki 2017 m. gruodžio 31 d. Vėliau Komisija apsvarstys, ar jį reikėtų pratęsti,
            
         NUSPRENDĖ:
   1 straipsnis
   Dalykas
   Įsteigiama aukšto lygio informacinių sistemų ir sąveikumo ekspertų grupė (toliau – grupė).
   2 straipsnis
   Užduotys
   Grupės užduotys bus tokios:
   
               a)
            
            
               teikti Komisijai konsultacijas ir pagalbą siekiant informacinių sistemų sąveikumo ir junglumo ir su sienų valdymu bei saugumu susijusių duomenų valdymo;
            
         
               b)
            
            
               plėtoti visapusę informacinių sistemų sąveikumo ir junglumo bei efektyvesnio ir veiksmingesnio su sienų valdymu ir saugumu susijusio duomenų valdymo Sąjungoje strategiją, įskaitant pasiūlymus Komisijai dėl konkrečių tolesnių trumpalaikių, vidutinės trukmės ir ilgalaikių veiksmų siekiant geriau keičiantis informacija labiau apsaugoti jos išorės sienas ir didinti jos vidaus saugumą;
            
         
               c)
            
            
               įtvirtinti Komisijos ir valstybių narių bendradarbiavimą ir veiklos koordinavimą klausimais, susijusiais su Sąjungos teisės aktų dėl informacinių sistemų sąveikumo ir junglumo bei su sienų valdymu ir saugumu Sąjungoje susijusių duomenų valdymo įgyvendinimu.
            
         3 straipsnis
   Narystė
   1)   Grupė bus sudaryta iš valstybių narių kompetentingų institucijų, Europos Sąjungai nepriklausančių asocijuotųjų Šengeno erdvės narių kompetentingų institucijų, didelės apimties IT sistemų laisvės, saugumo ir teisingumo erdvėje operacijų valdymo Europos agentūros (eu-LISA), Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (FRONTEX), Europos Sąjungos pagrindinių teisių agentūros (FRA), Europos prieglobsčio paramos biuro (EASO), Europos policijos biuro (Europolo) ir kovos su terorizmu koordinatoriaus (COSI).
   2)   Grupės nariai paskirs aukšto lygio atstovus. Siekiant užtikrinti aukštą techninių žinių lygį, kiekvieną aukšto lygio atstovą gali lydėti vienas informacijos mainų ekspertas.
   4 straipsnis
   Pirmininkas
   Grupės pirmininku bus Komisijos Migracijos ir vidaus reikalų generalinio direktorato generalinis direktorius.
   5 straipsnis
   Veikla
   1)   Grupė vykdys veiklą pirmininko prašymu, laikydamasi Komisijos horizontaliųjų taisyklių, skirtų ekspertų grupėms (toliau – horizontaliosios taisyklės) (3).
   2)   Grupės posėdžiai iš esmės bus rengiami Briuselyje.
   3)   Komisijos Migracijos ir vidaus reikalų generalinis direktoratas (toliau – HOME GD) užtikrins sekretoriato paslaugas. Grupės ir jos pogrupių posėdžiuose gali dalyvauti grupės veikla besidomintys kitų Komisijos direktoratų pareigūnai.
   4)   HOME GD pritarimu grupė gali paprasta narių balsų dauguma nuspręsti viešinti savo svarstymus visuomenei.
   5)   Visų darbotvarkės punktų svarstymo ir grupės išreikštų nuomonių protokolai turės būti prasmingi ir išsamūs. Protokolo projektą rengs sekretoriatas, už jį atsakingas pirmininkas.
   6)   Nuomones, rekomendacijas arba ataskaitas grupė priims bendru sutarimu. Balsavimo atveju rezultatą lems paprasta grupės narių balsų dauguma. Nariai, kurie balsavo prieš, turės teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
   6 straipsnis
   Pogrupiai
   1)   HOME DG gali steigti pogrupius, kurių paskirtis – nagrinėti konkrečius klausimus pagal Komisijos apibrėžtus įgaliojimus. Pogrupiai vykdys veiklą vadovaudamiesi horizontaliosiomis taisyklėmis ir teiks ataskaitą grupei. Jie bus panaikinami, kai tik įvykdys pavestas užduotis.
   2)   Grupės nariai į kiekvieną pogrupį paskirs aukšto lygio atstovus.
   7 straipsnis
   Kviestiniai ekspertai
   Grupės pirmininkas gali kviesti konkrečių su darbotvarkės punktais susijusių sričių ekspertus dalyvauti grupės ar pogrupio veikloje arba ad hoc pagrindu.
   8 straipsnis
   Stebėtojai
   1)   Asmenims, organizacijoms ir viešojo sektoriaus įstaigoms tiesioginiu pirmininko kvietimu ir laikantis horizontaliųjų taisyklių, gali būti suteikiamas stebėtojo statusas.
   2)   Stebėtojomis paskirtos organizacijos ir (arba) viešosios įstaigos skirs savo atstovus.
   3)   Pirmininkas gali leisti stebėtojams ir jų atstovams dalyvauti grupės diskusijose ir teikti informuotą nuomonę. Tačiau jiems nebus suteikiama balsavimo teisė ir jie nedalyvaus formuluojant grupės rekomendacijas arba patarimus.
   9 straipsnis
   Darbo tvarkos taisyklės
   Pateikus pasiūlymą ir GD HOME pritarimu grupė savo darbo tvarkos taisykles priims paprasta savo narių balsų dauguma, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių.
   10 straipsnis
   Profesinis slaptumas ir įslaptintos informacijos tvarkymas
   Grupės nariai ir jų atstovai, taip pat kviestiniai ekspertai ir stebėtojai laikysis Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos saugumo taisyklių, susijusių su ES įslaptintos informacijos apsauga, nustatytų Komisijos sprendimuose (ES, Euratomas) 2015/443 (4) ir (ES, Euratomas) 2015/444 (5). Jei jie šių įpareigojimų nevykdys, Komisija gali imtis visų tinkamų priemonių.
   11 straipsnis
   Skaidrumas
   1)   Grupė ir jos pogrupiai bus registruojami Komisijos ekspertų grupių ir panašių subjektų registre (toliau – ekspertų grupių registras).
   2)   Grupės sudėtis, jos narių vardai ir pavardės, įskaitant valstybių narių institucijų atstovus ir kitus stebėtojus, bus skelbiami ekspertų grupių registre.
   3)   Visi atitinkami dokumentai (pavyzdžiui, darbotvarkės, posėdžių protokolai ir dalyvių pareiškimai) bus skelbiami ekspertų grupių registre arba šiame registre pateikiant nuorodą į tam skirtą interneto svetainę, kurioje galima rasti tą informaciją. Prieiga prie specialių interneto svetainių bus suteikiama netaikant reikalavimo registruotis ir jokių kitų apribojimų. Visų pirma, darbotvarkė ir kiti svarbūs papildomi dokumentai bus skelbiami iš anksto, likus pakankamai laiko iki posėdžio, o po jo laiku paskelbiamas protokolas. Numatomos dokumentų skelbimo išimtys tik tais atvejais, jeigu paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (6) 4 straipsnyje.
   12 straipsnis
   Posėdžių išlaidos
   1)   Asmenims, dalyvaujantiems grupės ar jos pogrupių veikloje, už jų teikiamas paslaugas neatlyginama.
   2)   Asmenų, dalyvaujančių grupės ar jos pogrupių veikloje, patirtas kelionės ir pragyvenimo išlaidas atlygins Komisija. Išlaidos bus atlyginamos vadovaujantis Komisijos taikomomis taisyklėmis ir neviršijant pagal metinę išteklių skyrimo procedūrą Komisijos departamentams skirtų asignavimų.
   13 straipsnis
   Taikymo galimybės
   Šis sprendimas taikomas iki 2017 m. gruodžio 31 d.
   
      Priimta Briuselyje 2016 m. birželio 17 d.
      
         
            Komisijos vardu
         
         Dimitris AVRAMOPOULOS
         
            Komisijos narys
         
      
   
   
      (1)  2016 m. balandžio 6 d. Komisijos komunikatas „Patikimesnės ir pažangesnės sienų ir saugumo informacinės sistemos“ – COM(2016) 205.
   
      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (3)  C(2016) 3301.
   
      (4)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (5)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (6)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).